El Ministeri de l'Interior admet un reforç dels controls fronterers per un hipotètic retorn de Puigdemont — RàdioSeu 107.2 FM: notícies de La Seu d'Urgell, l'Alt Urgell i el Pirineu
Sou a: Inici / Notícies / El Ministeri de l'Interior admet un reforç dels controls fronterers per un hipotètic retorn de Puigdemont
El Ministeri de l'Interior admet un reforç dels controls fronterers per un hipotètic retorn de Puigdemont
Juan Ignacio Zoido afirma que han planificat un augment de les inspeccions en camins i dels efectius en zones com el Pirineu. Tot i això, reconeix la dificultat per controlar tots els passos d'entrada a Catalunya
El ministre de l'Interior del govern espanyol, Juan Ignacio Zoido, ha reconegut aquest dimarts que han preparat "un ampli dispositiu policial", que inclou més controls en zones frontereres com el Pirineu català, presumptament per evitar que el 130è president de la Generalitat, Carles Puigdemont, pugui entrar puntualment a Catalunya i arribi al Parlament per ser investit. Cal recordar que Puigdemont és l'únic candidat amb possibilitats de ser escollit que ha proposat el president del Parlament, Roger Torrent, després de la ronda de converses amb tots els grups de la cambra i del principi d'acord entre JxCat i ERC per recolzar-ne la reelecció.
Zoido ha afirmat, en una entrevista a la cadena Antena 3, que estan esmerçant tots els esforços perquè "això no pugui passar" i que també estan preveient totes les opcions per tal de detenir-lo i perquè, segons ha dit literalment, "no pugui entrar ni en el maleter d'un cotxe".
Tot i això, segons informa l'ACN, el ministre espanyol ha reconegut que és complex controlar totes les possibles entrades perquè, ha dit, "la frontera a cobrir és molt extensa", i hi ha afegit que la finalitat d'aquest operatiu és "evitar que Puigdemont pugui arribar en helicòpter, ultralleuger o vaixell". També ha apuntat que, al marge de les grans vies de comunicació que "són més fàcils de controlar", ara estan posant la vista en els camins rurals en zones com el Pirineu. Zoido hi ha afegit, en al·lusió al president electe, que "si ve que s'entregui, sinó que sigui un altre el president".
Amb relació a aquest dispositiu, la setmana passada alguns veïns de l'Alt Urgell ja van publicar a les xarxes socials missatges en els quals advertien de l'allotjament, en un cèntric hotel de la Seu, d'un grup de reforços de la Guàrdia Civil arribats en furgonetes policials, tal com ja va passar en el marc del referèndum de l'1 d'octubre passat. Uns rumors que ara el Govern espanyol ha confirmat.
Paral·lelament, tot i que els controls als punts fronterers del Pirineu ja són habituals, TV3 ha informat aquest dimecres que els darrers dies s'han intensificat les inspeccions als cotxes per part dels cossos de seguretat de l'Estat. Tot plegat, després que la setmana passada el mateix ministre Zoido va reconèixer públicament que el desplegament policial contra el referèndum de l'1-O ha tingut un cost per als contribuents de 87 milions d'euros.